Document ID: 32012R0692

NEUVOSTON ASETUS (EU) N:o 692/2012,
annettu 24 päivänä heinäkuuta 2012,
asetusten (EU) N:o 43/2012 ja (EU) N:o 44/2012 muuttamisesta paholaisrauskun suojelemisen ja eräiden kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Asetuksissa (EU) N:o 43/2012 (1) ja (EU) N:o 44/2012 (2) vahvistetaan EU:n vesillä ja, EU:n aluksiin, tietyillä EU:n ulkopuolisilla vesillä sovellettavat tiettyjen kalakantojen ja kalakantaryhmien kalastusmahdollisuudet vuodeksi 2012.
(2)
Muuttavien luonnonvaraisten eläinten suojelemisesta tehdyn yleissopimuksen kymmenennessä sopimuspuolten konferenssissa (COP10), joka pidettiin Bergenissä 20-25 päivänä marraskuuta 2011, lisättiin paholaisrausku (Manta birostris) yleissopimuksen liitteen I ja liitteen II suojeltujen lajien luetteloihin. Sen vuoksi on aiheellista säätää paholaisrauskun suojelemisesta kaikilla vesillä kalastavien EU:n alusten sekä EU:n vesillä kalastavien muiden kuin unionin alusten osalta.
(3)
Tieteellis-teknis-taloudelliselle kalastuskomitealle (STECF) on ehdotettu mahdollisuutta suorittaa saaliskiintiöt täydellisesti kirjaavaa koekalastusta useiden eri kantojen osalta Kansainvälisen merentutkimusneuvoston (ICES) suuralueella VII, jotta voitaisiin määrittää saaliskiintiöiden vaikutus kalastuskuolevuuteen, poisheitettyihin määriin ja valikoiviin kalastuskäytäntöihin sekakalastuksessa. Koekalastus koskisi punakampelan, merikrotin, lasikampelan ja kummeliturskan kantoja, joiden osalta olisi saatavilla 1 prosentin lisäkiintiö, sekä koljan kantaa, jonka osalta olisi saatavilla 5 prosentin lisäkiintiö. Komission pyyntöön antamassaan vastauksessa STECF ilmaisee tukensa tälle koekalastukselle ja pitää sitä tärkeänä askeleena kehitettäessä saaliskiintiöiden hallinnointiin perustuvaa lähestymistapaa. STECF toteaa myös, että tämä koekalastus ei juurikaan uhkaa lisätä kyseisten kantojen kokonaiskalastuskuolevuutta. Sen vuoksi on aiheellista muuttaa asiaankuuluvia TACeja, jotta nämä lisäkiintiöt olisivat arvioituun koekalastukseen osallistuvien jäsenvaltioiden saatavilla.
(4)
Länsi- ja Keski-Tyynenmeren kalastuskomissio (WCPFC) kumosi 26-30 päivänä maaliskuuta 2012 Guamissa, Yhdysvalloissa, pidetyssä kahdeksannessa vuosikokouksessaan välittömin vaikutuksin määräyksensä, jotka koskevat isosilmätonnikalan ja keltaevätonnikalan kurenuottakalastuksen kieltoalueita tietyillä aavan meren alueilla. Nämä kalastuskieltoalueet pantiin täytäntöön unionin oikeudessa asetuksen (EU) N:o 44/2012 32 artiklalla, joka olisi sen vuoksi kumottava.
(5)
Yhdistynyt kuningaskunta on antanut tietoja erään Irlanninmerellä pohjatrooleilla kalastavan alusryhmän, jonka kohdelaji oli atlantinsimpukka, saamista turskasaaliista Irlanninmerellä. Näiden STECF:n arvioimien tietojen perusteella voidaan todeta, että tuohon kalastukseen osallistuvien alusten turskasaaliit poisheitetyt määrät mukaan luettuina eivät ylitä 1,5:tä prosenttia kyseessä olevan alusryhmän kokonaissaaliista. Kun otetaan lisäksi huomioon kyseessä olevan alusryhmän kalastustoiminnan seurannan ja valvonnan varmistamiseksi käytössä olevat toimenpiteet ja se, että tämän alusryhmän sisällyttäminen järjestelmään aiheuttaisi kohtuuttoman hallinnollisen rasitteen verrattuna sillä tuon kalastuksen turskakantoihin olevaan kokonaisvaikutukseen, on tarkoituksenmukaista sulkea Irlanninmerellä pohjatrooleilla kalastava ja atlantinsimpukkaa kohdelajinaan pitävä alusryhmä turskakantoja ja turskakantoja hyödyntävää kalastustoimintaa koskevan pitkän aikavälin suunnitelman vahvistamisesta neuvoston asetuksen (EY) N:o 1342/2008 (3) III luvussa säädetyn pyyntiponnistusjärjestelmän soveltamisen ulkopuolelle.
(6)
Kattegatin turskan TACin olisi oltava samansuuruinen kuin unionin kiintiö. Sen vuoksi sitä koskeva luku asetuksessa (EU) N:o 43/2012 olisi oikaistava tämän mukaisesti.
(7)
Unioni on saanut vuodelle 2012 lisäkalastusmahdollisuuksia unionin ja muiden Luoteis-Atlantin kalastusjärjestön (NAFO) sopimuspuolten välisten kiintiöiden siirtojen johdosta. Asetuksen (EU) N:o 44/2012 liite I C olisi näin ollen muutettava vuoden 2012 osalta näiden uusien kalastusmahdollisuuksien ottamiseksi huomioon. Nämä muutokset koskevat vuotta 2012 eivätkä vaikuta suhteellisen vakauden periaatteeseen.
(8)
Asetuksen (EU) N:o 43/2012 liitteessä II C vahvistetaan pyyntiponnistusrajoitukset Englannin kanaalin länsiosan merianturakannan hoidon yhteydessä ICES-alueella VII e. Yhdistyneen kuningaskunnan pyynnöstä komissio on pyytänyt STECF:n lausuntoa siitä, voitaisiinko liitettä II C muuttaa niin, että tuon liitteen kohdassa 1.2 tarkoitetulle seisovia pyydyksiä koskevalle vapautukselle voitaisiin vahvistaa vaihtuva viitekausi nykyisen pysyvän viitevuoden sijaan. Vastauksessaan STECF katsoo, että lähempänä nykyhetkeä oleva vuosi tai useampaan viime vuoteen perustuva vaihtuva viitekausi olisi toivottava ja että tämän muutoksen vaikutus kyseisen kalastuksen pyyntiponnistukseen olisi merkityksetön.
(9)
Kun jäsenvaltioille oliiviturskan TACissa NAFO-alueella 3NO myönnetyt kiintiöt lasketaan yhteen, summaksi saadaan unionin kiintiö, joka ylittää yhdellä tonnilla alueellisessa kalastusjärjestössä vahvistetut kalastusmahdollisuudet. Sen vuoksi vastaava kiintiöjako asetuksessa (EU) N:o 44/2012 olisi muutettava.
(10)
Unionin, Islannin ja Färsaarten väliset neuvottelut kalastusmahdollisuuksista eivät ole johtaneet sopimukseen vuoden 2012 osalta. Sen vuoksi näitä neuvotteluja varten varatut kalastusmahdollisuudet voidaan nyt jakaa jäsenvaltioille. Lisäksi Koillis-Atlantin makrillikantojen hoitoa koskevat rannikkovaltioiden väliset neuvottelut päättyivät tuloksettomina Reykjavikissa 17 päivänä helmikuuta 2012. Sen jälkeen unioni ja Norja ovat päättäneet vahvistaa makrillia vuonna 2012 koskevat kalastusmahdollisuutensa kahdenvälisten järjestelyjensä mukaisesti. Sen vuoksi asetuksen (EU) N:o 44/2012 1 artikla ja sen liitteissä I A ja I B olevia asiaankuuluvia TACeja olisi muutettava myöntämättömien kiintiöiden jakamiseksi ja makrillin perinteisen jaon huomioon ottamiseksi Koillis-Atlantilla.
(11)
ICES:n ja STECF:n antamien lausuntojen mukaan tuulenkalan TACia olisi pienennettävä huomattavasti ICES-alueilla II a ja III a sekä ICES-suuralueella IV sijaitsevilla EU:n vesillä. Näiden lausuntojen vuoksi Norja ja unioni sopivat 9 päivänä maaliskuuta 2012 päättyneissä neuvotteluissa Norjalle siirrettyjen tuulenkalan kalastusmahdollisuuksien vähentämisestä. Asetus (EU) N:o 44/2012 olisi muutettava tämän mukaisesti.
(12)
Etelä-Tyynenmeren alueellisen kalastusjärjestön (SPRFMO) perustamista koskeneen, toukokuussa 2007 pidetyn kolmannen kansainvälisen kokouksen osanottajat hyväksyivät väliaikaisia toimenpiteitä, kalastusmahdollisuudet mukaan lukien, pelagisten kalastustoimien ja pohjakalastuksen sääntelemiseksi alueella siihen asti kun tällainen alueellinen kalastusjärjestö on perustettu. Näitä väliaikaisia toimenpiteitä tarkistettiin tammikuussa 2011 pidetyssä SPRFMO:n komissiota käsittelevässä toisessa valmistelevassa konferenssissa ja SPRFMO:n komissiota käsittelevässä kolmannessa valmistelevassa konferenssissa, joka pidettiin 30 päivän tammikuuta ja 3 päivän helmikuuta 2012 välisenä aikana. Nämä väliaikaiset toimenpiteet ovat vapaaehtoisia eivätkä kansainvälisen oikeuden nojalla oikeudellisesti sitovia. Kansainväliseen merioikeuteen kirjattujen yhteistyö- ja säilyttämisvelvoitteiden mukaisesti on kuitenkin aiheellista saattaa nämä toimenpiteet osaksi unionin oikeutta vahvistamalla unionin kokonaiskiintiö ja jakamalla se asianomaisten jäsenvaltioiden kesken.
(13)
Asetuksia (EU) N:o 43/2012 ja (EU) N:o 44/2012 sovelletaan pääsääntöisesti 1 päivästä tammikuuta 2012. Sen vuoksi myös tätä asetusta olisi sovellettava tuosta päivästä alkaen. Tällainen taannehtiva soveltaminen ei rajoita oikeusvarmuuden ja luottamuksen suojan periaatteiden soveltamista, sillä asianomaisia kalastusmahdollisuuksia ei ole vielä käytetty loppuun. Uusien paholaisrauskua koskevien säännösten olisi kuitenkin oltava voimassa vasta siitä päivästä, jona muuttavien luonnonvaraisten eläinten suojelemisesta tehdyn yleissopimuksen asianomaisten liitteiden muutokset tulevat voimaan sen XI artiklan 5 kohdan mukaisesti. Samoin asetuksen (EU) N:o 44/2012 32 artikla olisi kumottava 31 päivästä maaliskuuta 2012 alkaen, joka on WCPFC:n ilmoittama voimaantulopäivämäärä. Koska eräiden saalisrajoitusten muutokset vaikuttavat EU:n alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen.
(14)
Kun asetus (EU) N:o 44/2012 hyväksyttiin, enimmäismäärä EU:n aluksia, joilla on lupa kalastaa miekkakalaa ja valkotonnikalaa Intian valtameren tonnikalakomission (IOTC) yleissopimusalueella, ei sisältänyt 15:tä Ranskan lipun alla purjehtivaa ja Réunionilla rekisteröityä kalastusalusta. Kyseisessä liitteessä esitettyä unionin TACia olisi muutettava tämän mukaisesti,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 43/2012 muuttaminen
Muutetaan asetus (EU) N:o 43/2012 seuraavasti:
1)
Lisätään 12 artiklan 1 kohtaan alakohta seuraavasti:
”g)
paholaisrausku (Manta birostris) kaikilla vesillä.”
2)
Lisätään 13 artiklan jälkeen artikla seuraavasti:
”13 a artikla
Asetuksen (EY) N:o 754/2009 muuttaminen
Lisätään asetuksen (EY) N:o 754/2009 1 artiklaan alakohta seuraavasti:
”i)
Yhdistyneen kuningaskunnan 16 päivänä maaliskuuta 2012 päivätyssä pyynnössä yksilöity Yhdistyneen kuningaskunnan lipun alla purjehtiva alusryhmä, joka osallistuu atlantinsimpukkaa (Aequipecten opercularis) kohdelajinaan pitävään kalastukseen Irlanninmerellä (ICES-alue VII a) Mansaaren ympärillä ja joka käyttää erityistä ovitroolia, jonka silmäkoko on 80-100 mm ja joka on suunniteltu kalansaaliita välttäväksi (yläpaulan korkeus 2 jalkaa, lyhyet harukset tai ei haruksia ja pieni troolin suu).” ”
3)
Muutetaan liite I tämän asetuksen liitteessä I olevan tekstin mukaisesti.
2 artikla
Asetuksen (EU) N:o 44/2012 muuttaminen
Muutetaan asetus (EU) N:o 44/2012 seuraavasti:
1)
Kumotaan 1 artiklan 3 ja 4 kohta.
2)
Lisätään 13 artiklan 1 kohtaan alakohta seuraavasti:
”g)
paholaisrausku (Manta birostris) kaikilla vesillä.”
3)
Kumotaan 32 artikla.
4)
Lisätään 37 artiklan 1 kohtaan alakohta seuraavasti:
”g)
paholaisrausku (Manta birostris) EU:n vesillä.”
5)
Muutetaan liitteet I, I A, I B, I C, I J sekä VI tämän asetuksen liitteessä II olevan tekstin mukaisesti.
3 artikla
Voimaantulo
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tätä asetusta sovelletaan 1 päivästä tammikuuta 2012.
Tämän artiklan toisesta kohdasta poiketen 1 artiklan 1 kohtaa, 2 artiklan 2 ja 4 kohtaa, liitteessä I olevaa 1 kohtaa ja liitteessä II olevaa 1 kohtaa sovelletaan kuitenkin 23 päivästä helmikuuta 2012 ja 2 artiklan 3 kohtaa 31 päivästä maaliskuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 2012.

Labels: 20
11
6